Robin Lod on espanjalaislehti Marcan mukaan pian Sporting Gijonin pelaaja.

Robin Lod on lähellä siirtoa Espanjaan.­

Espanjalaislehti Marca kertoi maanantaina, että Suomen jalkapallomaajoukkueen tähti Robin Lod siirtyy Sporting Gijoniin. HJK:n kasvatti Lod edusti päättyneellä kaudella Kreikan pääsarjaseura Panathinaikosia.

Marcan mukaan virallinen tieto Lodin siirrosta tulee pian. 25-vuotias hyökkäävä keskikenttäpelaaja olisi määrä esitellä medialle tiistaina.

Sporting Gijon pelaa Espanjan toiseksi korkeimmalla sarjatasolla. Seura on kuitenkin pelannut useaan otteeseen Espanjan pääsarjassa, ja viimeksi se pelasi kaudet 2015–17 ylimmällä portaalla. Viime kaudella nousu Segundasta takaisin pääsarjaan oli lähellä, mutta joukkue hävisi nousukarsinnassa Valladolidille yhteismaalein 2–5. Seuraa valmentaa pelaajaurallaan 43 kertaa Espanjan maajoukkuetta edustanut Ruben Baraja.

Lod ehti edustaa kreikkalaisseura Panathinaikosia kolme kauden ajan. Taitava suomalainen nousi nopeasti joukkueen profiilipelaajien joukkoon, ja teki kummallakin viime kahdesta kaudesta viisi maalia. Hänen sopimuksensa päättyi kesällä, ja Lod halusi etsiä itselleen uusia haasteita.